คลังเร่งเบิกจ่ายงบดันเศรษฐกิจท้ายปี
คลังประเดิมเงินกู้ เร่งเบิกจ่ายเดือนแรกปีงบประมาณ 2560 หวังกระตุ้นเศรษฐกิจปลายปี
17 พ.ย. 2559

คลังประเดิมเงินกู้ เร่งเบิกจ่ายเดือนแรกปีงบประมาณ 2560 หวังกระตุ้นเศรษฐกิจปลายปี
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า ฐานะการคลังของรัฐบาลตามระบบกระแสเงินสดเดือน ต.ค.ที่ผ่านมา ซึ่งเป็นเดือนแรกของปีงบประมาณ 2560 รัฐบาลมีรายได้นำส่งคลัง 1.54 แสนล้านบาท ในขณะที่การเบิกจ่ายเงินงบประมาณมีจำนวน 4.35 แสนล้านบาท รัฐบาลได้กู้เงินเพื่อชดเชยการขาดดุล 5.27 หมื่นล้านบาท ส่งผลให้เงินคงคลัง ณ สิ้นเดือน ต.ค.ที่ผ่านมา มีจำนวนทั้งสิ้น 2.35 แสนล้านบาท
ทั้งนี้ ในเดือน ต.ค.ที่ผ่านมา รัฐบาลขาดดุลเงินสด จำนวน 2.58 แสนล้าน บาท เป็นการขาดดุลเงินงบประมาณ จำนวน 2.8 แสนล้านบาท และเป็นการเกินดุลเงินนอกงบประมาณจำนวน 2.26 หมื่นล้านบาท ส่งผลให้เงินคงคลัง ณ สิ้นเดือน ต.ค.ที่ผ่านมา มีจำนวน 2.35 แสนล้านบาท
นายกฤษฎา กล่าวว่า การเบิกจ่ายงบประมาณในเดือนแรกของปีงบประมาณที่อยู่ในระดับสูง ส่วนหนึ่งเป็นผลมาจากมาตรการสนับสนุนการเบิกจ่ายของภาครัฐในไตรมาส 4 ปี 2559 ซึ่งจะส่งผลให้มีเม็ดเงินเข้าสู่ระบบและเป็นผลดีต่อการขยายตัวทางเศรษฐกิจ